SANCO/6442/2009 Rev. 3 (POOL/D4/2009/6442/6442R3-EN.doc)

[pic] | EURÓPAI BIZOTTSÁG |

Brüsszel, 2010.4.23.

COM(2010)176 végleges

2010/0097 (CNS)

Javaslat:

A TANÁCS HATÁROZATA

a halászati termékeknek, élő kéthéjú kagylóknak, tüskésbőrűeknek, zsákállatoknak, tengeri haslábúaknak és ezek melléktermékeinek Grönlandról az Európai Unióba irányuló behozatalára vonatkozó szabályok megállapításáról

(EGT-vonatkozású szöveg) (a Bizottság előterjesztése)

INDOKOLÁS

Grönland és az Európai Unió egészségügyi megállapodást szándékozik kötni az emberi fogyasztásra szánt (akár élő, akár nem élő) halak, halászati termékek, kéthéjú kagylók, zsákállatok és tüskésbőrűek, valamint az ezekből származó melléktermékek (például halliszt vagy halolaj) vonatkozásában. A megállapodás célja az, hogy ezen áruk kereskedelmére belső piaci szabályozás legyen érvényben Grönland és az EU között, amennyiben Grönland átülteti az uniós egészségügyi és adott esetben állat-egészségügyi szabályokat a halászati termékek, élő kéthéjú kagylók és az ezekből származó melléktermékek vonatkozásában.

Az Unió és Grönland közötti jogi kapcsolat két pilléren nyugszik. Mivel az Európai Unió működéséről szóló szerződés 355. cikke (2) bekezdése értelmében Grönland egyike a tengerentúli országoknak és területeknek, a vele való kapcsolatot elsősorban az Európai Unió működéséről szóló szerződés 198–204. cikke szabályozza, amelyet a tengerentúli társulási határozat[1], valamint a Grönlandra vonatkozó 2006/526/EK TOT-határozat[2] hajt végre. Ezek a szabályok főként azt írják elő, hogy az Európai Unió támogassa a tengerentúli országokat és területeket gazdasági és társadalmi fejlődésük előmozdítása érdekében, valamint a közöttük és az Európai Unió egésze közötti szoros gazdasági kapcsolatok létrehozása céljából. Emellett a kereskedelemre vonatkozó rendelkezéseket is tartalmaznak, elsősorban a tengerentúli országokból és területekről származó termékeknek az Európai Unióba történő vámmentes behozatala tekintetében. Emellett a tengerentúli országoknak és területeknek – mivel nem képezik az egységes piac részét – meg kell felelniük a harmadik országok vonatkozásában meghatározott kötelezettségeknek, többek között az egészségügyi előírások terén.

Az Európai Unió működéséről szóló szerződés 204. cikke értelmében a 198–203. cikk rendelkezéseit Grönlandra is alkalmazni kell, figyelemmel az e szerződéshez csatolt, a Grönlandra vonatkozó különös szabályokról szóló jegyzőkönyvbe foglalt különleges rendelkezésekre.

Az említett termékek behozatalával kapcsolatos, az Unió és Grönland közötti, tervezett egészségügyi és állat-egészségügyi megállapodás megfelelő jogi formája az Európai Unió működéséről szóló szerződés 203. cikke alapján: tanácsi határozat.

A 203. cikken alapuló határozat olyan európai uniós jogi eszköz, amely az Unió és tagállamai között kötelezettségeket hoz létre. A Dán Állategészségügyi és Élelmiszerellenőrző Hatóság (DVFA) grönlandi Regionális Állategészségügyi és Élelmiszerellenőrző Hatóságán („Fodevareregion Nord”) keresztül e téren Grönlandon illetékes hatóságként jár el, amely az érintett termékek tekintetében felelős a vonatkozó uniós egészségügyi és állat-egészségügyi jogszabályok hatékony végrehajtásáért. A Dán Állategészségügyi és Élelmiszerellenőrző Hatóság hivatalos biztosítékokat nyújtott arra nézve, hogy Grönland eleget tesz a vonatkozó uniós rendelkezéseknek, beleértve az importellenőrzéseket is.

A tanácsi határozatot politikai nyilatkozat kíséri, amelyben egyrészt az Európai Unió, másrészt Grönland kormánya és Dánia kormánya együttesen kijelentik, hogy az EU és Grönland közötti, messzemenőkig közös érdekeken alapuló kapcsolatot és együttműködést tovább kívánják erősíteni a kölcsönös kereskedelmi előnyök kihasználása érdekében, valamint abból a célból, hogy nagyobb távlatokba helyezzék kölcsönös kapcsolatukat.

2010/0097 (CNS)

Javaslat:

A TANÁCS HATÁROZATA

a halászati termékeknek, élő kéthéjú kagylóknak, tüskésbőrűeknek, zsákállatoknak, tengeri haslábúaknak és ezek melléktermékeinek Grönlandról az Európai Unióba irányuló behozatalára vonatkozó szabályok megállapításáról

(EGT-vonatkozású szöveg)

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 203. cikkére,

tekintettel az Európai Bizottság javaslatára,

tekintettel az Európai Parlament véleményére[3],

a javaslat nemzeti parlamenteknek való megküldését követően,

a rendkívüli jogalkotási eljárás keretében,

mivel:

1. Grönland szerepel a Szerződés II. mellékletében felsorolt tengerentúli országok és területek listáján. A Szerződés 198. cikkének megfelelően a társulás célja a tengerentúli országok és területek gazdasági és társadalmi fejlődésének előmozdítása, valamint szoros gazdasági kapcsolatok létrehozása közöttük és az Unió egésze között.

2. Dánia és Grönland kérelmezte, hogy az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozat[4] III. melléklete rendelkezéseinek értelmében a Grönlandról származó halászati termékek, kéthéjú kagylók, tüskésbőrűek, zsákállatok és tengeri haslábúak, valamint az ezekből származó melléktermékek az Európai Unió és Grönland közötti kereskedelmét az Unión belüli kereskedelemre vonatkozó szabályok alapján engedélyezzék.

3. Helyénvaló, hogy az ilyen kereskedelemre az Uniónak az uniós jogszabályokban előírt állat-egészségügyi és élelmiszerbiztonsági szabályok, valamint a halászati termékek piacának közös szervezésére vonatkozó szabályok legyenek irányadók.

4. Ennek megfelelően Dániának és Grönlandnak kötelezettséget kell vállalnia arra vonatkozóan, hogy a Grönlandból az Európai Unióba feladott termékek megfelelnek az állategészségügyre, az élelmiszerbiztonságra és a halászati termékek piacának közös szervezésére vonatkozó uniós szabályoknak. Az engedélyezett takarmány- és élelmiszer-ipari vállalkozókat a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet[5] szerint kell nyilvántartani és jegyzékbe venni.

5. A Grönlandon e téren illetékes hatóság hivatalos biztosítékokat nyújtott a Bizottságnak arra vonatkozóan, hogy az érintett termékek esetében érvényre juttatják az uniós szabályok és állat-egészségügyi követelmények betartását. Az említett biztosítékok különösen a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet[6], az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet[7], valamint a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelv[8] megfelelő rendelkezéseire vonatkoznak, valamint kötelezettségvállalást tartalmaznak arra vonatkozóan, hogy továbbra is megfelelnek az Unión belül érvényes szabályoknak.

6. Az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről szóló, 1996. április 29-i 96/23/EK tanácsi irányelv[9] nemzeti ellenőrző tervek kialakítását írja elő tenyésztett víziállatok esetében. Ennek megfelelően az említett rendelkezések Grönlandra is vonatkoznak.

7. Annak érdekében, hogy lehetővé váljon a termékeknek Grönlandról az Európai Unióba történő behozatala az uniós jogszabályokban az Unión belüli kereskedelemre meghatározott szabályokkal összhangban, Dániának és Grönlandnak vállalnia kell, hogy e határozat elfogadásának időpontját megelőzően Grönlandon átültetik és végrehajtják a vonatkozó rendelkezéseket. Dániának és Grönlandnak vállalnia kell annak biztosítását, hogy az érintett termékek harmadik országokból Grönlandra történő behozatala megfelel az állategészségre és élelmiszerbiztonságra vonatkozó uniós szabályoknak. A grönlandi állat-egészségügyi határállomásokon végzett állat-egészségügyi ellenőrzéseket a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvvel[10] összhangban kell elvégezni. Az állat-egészségügyi ellenőrzések a vámtisztviselőkkel szoros együttműködésben zajlanak a határállomásokon. E feladat megkönnyítésére célszerű az illetékes hatóságok rendelkezésére bocsátani a 91/496/EGK és a 97/78/EK tanácsi irányelveknek megfelelően az állat-egészségügyi határállomásokon ellenőrizendő termékek és állatok jegyzékéről szóló, 2007. április 17-i 2007/275/EK bizottsági határozat[11] I. mellékletében szereplő, a Kombinált Nómenklatúrára vonatkozó hivatkozásokat.

8. A 90/425/EGK tanácsi irányelv[12] olyan számítógépes rendszer (TRACES) bevezetését írja elő, amely az állat-egészségügyi hatóságokat elsősorban azzal a céllal kapcsolja össze, hogy elősegítse az illetékes hatóságok között az állat-egészségüggyel és állatok kíméletével kapcsolatos információk gyors cseréjét. A TRACES rendszer bevezetéséről szóló, 2004. március 30-i 2004/292/EK bizottsági határozat[13] előírja, hogy a tagállamoknak 2004. április 1-jétől a TRACES-t kell használniuk. A TRACES alapvetően fontos az állatok és állati eredetű termékek kereskedelmének hatékony ellenőrzése érdekében, és ennek megfelelően a Grönlandról származó termékek mozgására és kereskedelmére vonatkozó adatok továbbításához is használni kell.

9. Az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvben[14] felsorolt állatbetegségek kitörését az állatbetegségek közösségi bejelentő rendszerén (ADNS) keresztül jelenteni kell a Bizottságnak az állatbetegségek kódolt formájának és bejelentésük kódjainak a 82/894/EGK tanácsi irányelvnek megfelelően történő meghatározásáról szóló, 2005. március 1-ji 2005/176/EK bizottsági határozattal[15] összhangban. Az érintett termékek vonatkozásában e rendelkezések Grönlandra is alkalmazandók.

10. Az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendelet[16] az élelmiszerekből vagy takarmányokból eredő, az emberi egészséget fenyegető közvetlen vagy közvetett kockázatok bejelentésére sürgősségi riasztórendszert hozott létre. Az érintett termékek vonatkozásában e rendelkezések Grönlandra is alkalmazandók.

11. Azt megelőzően, hogy Grönland állat-egészségügyi ellenőrzéseket végezhet a harmadik országokból Grönlandra behozott termékeken, uniós ellenőrzést kell végezni Grönlandon annak vizsgálatára, hogy a grönlandi állat-egészségügyi határállomás(ok) megfelel(nek)-e a 97/78/EK irányelvben, a harmadik országokból behozott termékeknek a közösségi állat-egészségügyi határállomásokon való állat-egészségügyi ellenőrzésére vonatkozó eljárások megállapításáról szóló, 2004. január 22-i 136/2004/EK bizottsági rendeletben[17], valamint a harmadik országokból a Közösségbe behozott termékek állat-egészségügyi ellenőrzéséért felelős állat-egészségügyi határállomások engedélyezési követelményeinek megállapításáról szóló, 2001. november 21-i 2001/812/EK bizottsági határozatban[18] foglalt követelményeknek.

12. Miután az említett ellenőrzés kedvező végkimenettel járt, a grönlandi állat-egészségügyi határállomás(oka)t fel kell venni a jóváhagyott állat-egészségügyi határállomások listájának összeállításáról, a Bizottság állat-egészségügyi szakértői által végzett ellenőrzésekre vonatkozó egyes szabályok megállapításáról és a TRACES állat-egészségügyi egységeinek meghatározásáról szóló, 2009. szeptember 28-i 2009/821/EK bizottsági határozatba[19]. A Grönlandra és az EU-ba behozott halászati termékek hatékony ellenőrzésének biztosítása érdekében helyénvaló e határozatot attól az időponttól alkalmazni, amikor a grönlandi állat-egészségügyi határállomás(oka)t felveszik a 2009/821/EK határozat jegyzékébe.

13. Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[20] összhangban kell elfogadni,

ELFOGADTA EZT A HATÁROZATOT:

1. cikk Tárgy és hatály

Ez a határozat a Grönlandról származó vagy Grönlandra behozott, majd az Európai Unióba importált halászati termékekre, kéthéjú kagylókra, tüskésbőrűekre, zsákállatokra és tengeri haslábúakra, valamint az ezekből származó melléktermékekre (a továbbiakban: termékek) vonatkozik.

2. cikk Fogalommeghatározások

E határozat alkalmazásában a következő fogalommeghatározások alkalmazandók:

a) „kéthéjú kagylók”: a 853/2004/EK rendelet I. melléklete 2.1. pontjában meghatározott kagylók;

b) „halászati termékek”: a 853/2004/EK rendelet I. melléklete 3.1. pontjában meghatározott termékek;

c) „melléktermékek”: az 1774/2002/EK rendelet 2. cikke (1) bekezdésének a) pontja értelmében halászati termékekből, kéthéjú kagylókból, tüskésbőrűekből, zsákállatokból vagy tengeri haslábúakból készült állati melléktermékek;

d) „Grönlandról származó termékek”: a 2001/822/EGK határozat III. mellékletében foglalt rendelkezésekkel összhangban meghatározott termékek.

3. cikkA halászati termékeknek, élő kéthéjú kagylóknak, tüskésbőrűeknek, zsákállatoknak, tengeri haslábúaknak és ezek melléktermékeinek Grönland és az Európai Unió közötti kereskedelmére vonatkozó általános szabályok

(1) A tagállamok az Unión belüli kereskedelemről szóló uniós jogszabályok értelmében engedélyezik a Grönlandról származó termékek Unióba történő behozatalát.

(2) Az Unióba történő behozatal a következő feltételek teljesülésével valósulhat meg:

a) Grönlandon hatékonyan átültetik és végrehajtják a vonatkozó uniós jogszabályokban az állat-egészségügy és az élelmiszerbiztonság terén, valamint a halászati termékek piacának közös szervezésére vonatkozóan e termékekre előírt szabályokat;

b) a dán és grönlandi illetékes hatóság összeállítja és naprakészen tartja a 882/2004/EK rendelet 31. cikke szerint nyilvántartásba vett takarmány- és élelmiszer-ipari vállalkozók jegyzékét;

c) a Grönlandról az Európai Unióba feladott termékek megfelelnek az állategészségügyre, az élelmiszerbiztonságra és a halászati termékek piacának közös szervezésére vonatkozó uniós szabályoknak;

d) a vonatkozó uniós jogszabályokban az állat-egészségügy és az élelmiszerbiztonság terén, valamint a halászati termékek piacának közös szervezésére vonatkozóan előírt szabályokat helyes alkalmazzák a Grönlandra behozott termékek esetében.

4. cikkMegfigyelési tervek tenyésztett víziállatok esetében

Dánia és Grönland a tenyésztett víziállatokban előforduló maradékanyagok és anyagok jelenlétének kimutatására irányuló, Grönlandra vonatkozó megfigyelési tervet nyújt be jóváhagyás céljából a Bizottságnak a 96/23/EK irányelvnek megfelelően.

5. cikkA harmadik országokból Grönlandra importált termékek ellenőrzése

(1) A harmadik országokból Grönlandra behozott termékek szállítmányait a 97/78/EK irányelvvel összhangban állat-egészségügyi ellenőrzésnek kell alávetni.

Az említett állat-egészségügyi ellenőrzések megkönnyítése érdekében a Bizottság a dán és grönlandi illetékes hatóságok rendelkezésére bocsátja a termékeknek a 2007/257/EK bizottsági határozat I. mellékletében szereplő KN-kódjait.

(2) A grönlandi állat-egészségügyi határállomások létesítésére irányuló javaslatokat a Bizottságnak a 97/78/EK irányelvnek megfelelően kell benyújtani.

A Grönland vonatkozásában jóváhagyott állat-egészségügyi határállomások jegyzékét fel kell venni a tagállamoknak a 91/496/EGK és a 97/78/EK irányelv értelmében jóváhagyott állat-egészségügyi határállomásait tartalmazó jegyzékbe.

6. cikk Információs rendszer

(1) A grönlandi termékek mozgására és kereskedelmére vonatkozó adatokat dán nyelven kell továbbítani az integrált számítógépes állat-egészségügyi rendszeren (TRACES) keresztül, a 2004/292/EK határozattal összhangban.

(2) A grönlandi termékek vonatkozásában a víziállatokat érintő betegségekkel kapcsolatos bejelentéseket az állatbetegségek közösségi bejelentő rendszerén (ADNS) keresztül kell továbbítani, a 82/894/EGK irányelvvel és a 2005/176/EK határozattal összhangban.

(3) A grönlandi termékeknek tulajdonítható, az emberi egészséget közvetlenül vagy közvetve érő kockázatokat a 178/2002/EK rendelettel létrehozott, az élelmiszerekre és a takarmányra vonatkozó sürgősségi riasztórendszeren (RASFF) keresztül kell bejelenteni.

7. cikkAzonosító jelölés

A Grönlandról az Európai Unióba feladott termékek szállítmányait Grönland azonosító jelével („GL”) kell megjelölni a 853/2004/EK rendelet II. mellékletének I.B. szakaszában meghatározott előírásokkal összhangban.

8. cikkAz e határozatban foglalt feltételeknek való megfelelés igazolása

Dánia és Grönland e határozatnak a 11. cikkben említett hatályba lépését megelőzően írásban igazolja, hogy meghozta az e határozat alkalmazásához szükséges intézkedéseket.

9. cikkVégrehajtási intézkedések

Az e határozat végrehajtásához szükséges intézkedéseket a 10. cikkben említett eljárással összhangban kell elfogadni.

10. cikkA bizottság

(1) A Bizottság munkáját a 178/2002/EK rendelet 58. cikkével létrehozott Élelmiszerlánc- és Állategészségügyi Állandó Bizottság segíti.

(2) Az erre a bekezdésre történő hivatkozáskor az 1999/468/EK határozat 5. és 7. cikkét kell alkalmazni.

Az 1999/468/EK határozat 5. cikkének (6) bekezdésében meghatározott határidő három hónap.

11. cikkHatálybalépés és alkalmazhatóság

Ez a határozat az Európai Unió Hivatalos Lapjában való kihirdetését követő huszadik napon lép hatályba.

Ezt a határozatot attól az időponttól kell alkalmazni, amikor az első grönlandi állat-egészségügyi határállomást felveszik 2009/821/EK határozatba.

Kelt Brüsszelben, […]-án/én.

a Tanács részéről

az elnök

[1] A Tanács 2001/822/EK határozata (2001. november 27.) az Európai Közösség és a tengerentúli országok és területek társulásáról (HL L 314., 2001.11.31., 1. o.).

[2] A Tanács 2006/526/EK határozata (2006. július 17.) az egyrészről az Európai Közösség, másrészről a Dán Királyság és Grönland közötti kapcsolatokról (HL L 208., 2006.7.29., 28. o.)

[3] HL C […], […], […]. o.

[4] HL L 314., 2001.11.30., 1. o.

[5] HL L 165., 2004.4.31., 1.o.

[6] HL L 273., 2002.10.10., 1. o.

[7] HL L 139., 2004.4.30., 55. o.

[8] HL L 328., 2006.11.24., 14. o.

[9] HL L 125., 1996.5.23., 10. o.

[10] HL L 24., 1998.1.30., 9. o.

[11] HL L 116., 2007.5.4., 9. o.

[12] HL L 224., 1990.8.18., 29. o.

[13] HL L 94., 2004.3.31., 63. o.

[14] HL L 378., 1982.12.31., 58. o.

[15] HL L 59., 2005.3.5., 40. o.

[16] HL L 31., 2002.2.1., 1. o.

[17] HL L 21., 2004.1.28., 11. o.

[18] HL L 306., 2001.11.23., 28. o.

[19] HL L 296., 2009.11.12., 1. o.

[20] HL L 184., 1999.7.17., 23. o.